भ्रष्टाचार, महंगाई से निपटना सर्वोच्च प्राथमिकता : प्रतिभा पाटिल  
राष्ट्रपति ने बढ़ती महंगाई से आम जनता को राहत पहुंचाने और सार्वजनिक जीवन में भ्रष्टाचार से निपटने को सरकार की पांच प्राथमिकताएं बताया है।
राष्ट्रपति प्रतिभा पाटिल ने 2011-12 में बढ़ती महंगाई से आम जनता को राहत पहुंचाने और सार्वजनिक जीवन में भ्रष्टाचार जैसी समस्याओं से निपटने को सरकार की पांच प्राथमिकताएं बताया है।  प्रतिभा पाटिल ने सोमवार को संसद के बजट सत्र के पहले दिन दोनों सदनों की संयुक्त बैठक को संबोधित करते हुए कहा, वर्ष 2011-12 में मेरी सरकार की सर्वोच्च प्राथमिकताएं इस प्रकार होंगी...मुद्रास्फीति को रोकना और विशेष रूप से बढ़ते खाद्य मूल्यों के प्रभाव से आम जनता को राहत पहुंचाना...।  उन्होंने कहा कि सार्वजनिक जीवन में ईमानदारी और सत्यनिष्ठा की कमी के कारण उत्पन्न समस्याओं को प्रमुखता के आधार पर निपटाया जाएगा। राष्ट्रपति ने कहा कि समाज के गरीब, कमजोर और वंचित वर्गों के लिए आर्थिक विकास में उपयुक्त भागीदारी को सुनिश्चित करते हुए आर्थिक विकास की गति को बनाए रखना सरकार की एक अन्य प्राथमिकता है।  उन्होंने कहा कि आंतरिक एवं बाह्य सुरक्षा के मामलों में अचूक सतर्कता बनाए रखना और ऐसी विदेशी नीति जारी रखना भी सरकार की पांच प्राथमिकताओं में शामिल हैं। प्रतिभा पाटिल ने कहा कि ऐसी विदेशी नीति जारी रखने का सरकार प्रयास करेगी, जिससे सुनिश्चित हो सके कि विश्व मंच पर हमारी आवाज सुनी जाए और हमारे हित सुरक्षित रहें।